Gordhan wil haar laat verwyder, sê OB | Netwerk24
Deur Sheldon Morais, News24 17 Julie 2019 09:56
Die kantoor van die Openbare Beskermer (OB) Busisiwe Mkhwebane het teruggekap oor Pravin Gordhan, minister van openbare werke, se poging om die remediërende stappe teen hom te laat hersien.
Mkhwebane se kantoor meen Gordhan is gegrief en hy probeer verantwoordelikheid ontglip vir sy “onwettige optrede”.
Die OB het in haar verslag versoek dat daar stappe teen Gordhan gedoen word oor die pensioenuitbetaling van Ivan Pillay, voormalige adjunkhoof van die Suid-Afrikaanse Inkomstediens (SAID).
Sy het bevind dat ’n vroeë uitbetaling van Pillay se pensioen, toe Gordhan nog minister van finansies was, onreëlmatig was.
Mkhwebane het Maandag ’n verklaring ingedien teen Gordhan wat haar bevindinge betwis en sê hy het vir die parlement gelieg oor sy ontmoeting met die Gupta-familie, wat glo betrokke was met die stigting van die geheime eenheid in die SAID toe Gordhan nog hoof van die SAID was.
Mkhwebane meen Gordhan wil haar bevinding gebruik om aan te dui dat sy staatskaping aanhelp en meen daar is geen bewyse om hierdie aantygings te staaf nie.
Sy sê Gordhan wil haar uit haar kantoor laat verwyder met die aantygings wat hy teen haar maak.
Gordhan se aantygings dat sy haar mag misbruik en korrupsie laat seëvier het, is in kwade trou gemaak.
Sy het ook vroeër die maand aangekondig dat pres. Cyril Ramaphosa teen Gordhan moet optree en het Ramaphosa daarvan beskuldig dat hy die Grondwet minag omdat hy nie optree nie.
Ramaphosa het intussen, volgens die Mail & Guardian, sy eie hofdokumente teen die OB ingedien om te vra dat die hof bevind dat hy gehoor gegee het aan haar versoek om stappe teen Gordhan te doen.
Ramaphosa sê glo in sy verslag dat die OB optrede aan sy diskresie oorgelaat het. Hy het besluit om te wag totdat Gordhan en Mkhwebane se hofstryd afgehandel is.
Meer oor: Busiswe Mkhwebane | Pravin Gordhan | Ob